b'\n_START_ARTICLE_\nHemiceluloza\n_START_PARAGRAPH_\nHemiceluloze so razmeroma kratki in razvejani homo- in heteropolimeri polisaharidov. Sestavljajo jih razli\xc4\x8dni sladkorji (D-glukoza, D-manoza, D-galaktoza, D-ksiloza, L-arabinoza in L-ramnoza) ter uronska kislina. Monomeri so povezani z 1-3, 1-6 ali 1-4 glikozidnimi vezmi, stopnja polimerizacije je od 150 do 200 sladkornih enot. Predstavlja 25 do 30\xc2\xa0% lesne mase. Koli\xc4\x8dina hemiceluloze v lesu variira tako med listavci in iglavci kot tudi med drevesnimi vrstami._NEWLINE_Hemiceluloza se od celuloze razlikuje po tem, da ima v stranskih verigah sladkorje, sladkorne kisline in acetilne estre. Posledica teh stranskih skupin je nekristalini\xc4\x8dnost ali nizka stopnja kristalini\xc4\x8dnosti hemiceluloze. Zna\xc4\x8dilno je, da razmeroma zlahka hidrolizirajo v osnovne monomere. Ugotovljeno je bilo, da hemiceluloza, v povezavi s celulozo, vpliva na organizacijo lignina.'